
A fenntartható tudás ára - Az egész életen át tartó tanulás megjelenése a munkajogi viszonyokban

Kulcsszavak: munkajog, munkavállaló, képzés, szabadság, kötelezettség
A dolgozat célja az egész életen át tartó tanulás biztosíthatóságának munkajogi vizsgálata. A hipotézis szerint kettő lehetséges megoldás létezik: az első egy egyszerűbb, fizetett képzési szabadságot biztosító modell, a második pedig az ilyen irányú pótszabadság szabályainak egy diszpozitív rendelkezéseket magában foglaló, munkaszerződés-módosításon alapuló modellje.

A hipotézis igazolására a leíró és a komparatív módszer együttesen került alkalmazásra, első körben a külföldi és korábbi magyar szabályozás, valamint a releváns szakirodalom a kvalitatív módszerrel történő elemzésével kezdve, majd ezt követően kettő kiemelt külföldi – francia és finn – modellrendszernek a komparatív vizsgálatát megvalósítva.

A kutatás részeredményeként a vizsgált országok szabályozásait pillérekre bontva egyedi kritériumrendszer került felállításra, amely akár a későbbi szakirodalmi álláspontokban is használhatóvá, hivatkozhatóvá válhat. A tanulmány végső eredménye azt mutatja, hogy a hipotézisben felvetett szabályozási modellek mindegyike integrálható lehet a magyar munkajogi rendelkezések közé.
Az egypilléres, kógens szabályozás egyszerűen és a tanulmányban feltárt indikátorok sürgető mivoltára történő gyors reakcióval lehet képes az egész életen át tartó tanulást a magyar jog szerint munkaviszonyban állók részére biztosítani. A kétpilléres modell alapján a képzésben részt venni kívánó munkavállaló részére garanciális jelleggel képezhetnek alapot bizonyos kikényszeríthető jogosultságok, amivel párhuzamosan a második pillérként diszpozitív szabályok jelennek meg, ezzel egy ideiglenes, a munkavállaló tanulmányai idejére szóló munkaszerződés-módosítást létrehozva.

A kettő modell közül mindegyiknek kimutathatóak előnyei és hátrányai, az azonban megállapítható, hogy az egész életen át tartó tanulás biztosításának a lehető leggyorsabban meg kell jelennie a magyar munkajogban, a de lege ferenda javaslatok pedig a kutatás kiterjedtsége okán reális képet festenek a lehetséges megoldásokról.



